**Κόνιτσα 18/12/2020**

**ΔΕΛΤΙΟ ΤΥΠΟΥ**

Πραγματοποίηση τηλεδιάσκεψης Δήμου Κόνιτσας με το νέο Διοικητικό Συμβούλιο της Ένωσης Ξενοδόχων Ιωαννίνων.

Την Τετάρτη 16 Δεκεμβρίου και ώρα 18:00 πραγματοποιήθηκε τηλεδιάσκεψη του Δημάρχου κ. Νικολάου Εξάρχου και του Αντιδημάρχου Τουρισμού κ. Αριστείδη Λαζογιάννη με το νέο ΔΣ της Ένωσης Ξενοδόχων Ιωαννίνων. Από την πλευρά της Ένωσης Ξενοδόχων στη σύσκεψη συμμετείχαν ο Πρόεδρος κ. Σπύρος Σουρέλης, ο Α’ Αντιπρόεδρος κ. Σιούτης Στάθης, ο Β’ Αντιπρόεδρος Λευτέρης Ζαρκάδας, ο Γραμματέας Θεόδωρος Βαντώλας και τα μέλη κυρία Έφη Εξάρχου και κ. Γεώργιος Τάσσος.

Συζητήθηκαν θέματα σχετικά με τα προβλήματα του Τουρισμού, καθώς και με τους τρόπους βελτίωσης και προώθησης του Τουριστικού προϊόντος που αφορά στο Δήμο μας.

Έγινε αναφορά στη βελτίωση της οδικής πρόσβασης και ειδικότερα στην περάτωση του οδικού άξονα Καλπακίου – Κόνιτσας, της Ιόνιας Οδού, αλλά και στην ανάπτυξη του αεροδρομίου Ιωαννίνων, του υδατοδρομίου της λίμνης Παμβώτιδας και τις οδικές αρτηρίες με την γείτονα χώρα.

Το ΔΣ της Ένωσης ενημερώθηκε για την εξέλιξη στο θέμα του Πολεμικού Ιστορικού Μουσείου Κόνιτσας και των άλλων μουσείων της περιοχής, για την πρόοδο στα δομημένα Εκπαιδευτικά προγράμματα στην Αναγνωστοπούλειο Σχολή, για τη σήμανση των ορειβατικών και πεζοπορικών διαδρομών, των διαδρομών για μηχανές και ποδήλατα βουνού, για τα αναρριχητικά πεδία και τις εξελίξεις σχετικά με τις Ιαματικές Πηγές του Δήμου μας και για πολλά άλλα θέματα.

Από την πλευρά της Δημοτικής Αρχής ζητήθηκε η συνεργασία με την Ένωση για την διαφημιστική προβολή της περιοχής μας και η συνδρομή της για την ανάπτυξη και προβολή των νέων δραστηριοτήτων που προωθούνται αυτή τη στιγμή από το Δήμο μας. Επίσης, ζητήθηκε η συνεργασία των Ξενοδόχων μελών της Ένωσης με τους αποφοίτους του ΔΙΕΚ Κόνιτσας Συνοδών Βουνού.

Η Δημοτική Αρχή εύχεται στο νέο Δ.Σ. της Ένωσης Ξενοδόχων καλή δύναμη και επιτυχία στο δύσκολο έργο της.

Από το Γραφείο Δημάρχου